Antallet af hjemløse i Danmark er steget fra 6.138 i 2015 til 6.635 i 2017, viser en opgørelse fra Det Nationale Forsknings- og Analysecenter for Velfærd. Særligt de unge mellem 18 og 24 år er med til at trække statistikken op. I 2017 er antallet af unge hjemløse på 1.278, hvilket er ni procent flere end for to år siden. I 2009 var tallet kun på 633. En af dem er 24-årige Martin Holmgaard fra Aalborg, der er en af de yngste på Blå Kors' bosted i Hobro. Hvordan kan det være, du er hjemløs? - Det er fordi, at jeg har været stofmisbruger. Jeg blev opsagt fra min lejlighed for knap et år siden, fordi jeg brugte mine penge på stoffer og ikke kunne betale huslejen. Hvordan er det at være hjemløs? - Jeg kan godt mærke, at jeg mangler den trygge base, man har i sit hjem. Jeg har heller ikke været her (Blå Kors' bosted red.) i særlig lang tid og mangler stadig tilhørsforholdet. Jeg mangler et sted at være. Hvordan er dit sociale liv? - Jeg har skiftet rigtig meget ud i mine venner og mit netværk. Det har været on-off med mit misbrug, og hver gang, jeg er clean, vil jeg ikke have nogen, der tager stoffer, omkring mig. Når jeg så begynder at misbruge igen, vender de tilbage i mit liv. Mit forhold til min familie er indviklet, men lige nu er det rigtig godt. Hvordan kan det være, du kom så langt ud? - Det ved jeg simpelthen ikke. Hvad med fremtiden? Hvor lang tid forventer du at være hjemløs? - Jeg ved ikke helt, hvor lang tid jeg forventer at være hjemløs. Jeg har et håb om, at jeg inden for et halvt år sidder i en lejlighed og er på arbejdsmarkedet igen. Se hele interviewet med Martin Holmgaard øverst i artiklen.

Opsummering:
Antallet af unge hjemløse er steget markant i løbet af de seneste år. En af dem er Martin Holmgaard, der blev stofmisbruger og endte på gaden.